CELEX: 52014PC0182
Language: hu
Date: 2014-03-19
Title: Javaslat A TANÁCS HATÁROZATA az Ukrajnának nyújtott makroszintű pénzügyi támogatásról

|
			
		
		
		52014PC0182
		
			Javaslat A TANÁCS HATÁROZATA az Ukrajnának nyújtott makroszintű pénzügyi támogatásról /* COM/2014/0182 final - 2014/0104 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
·      A javaslat okai és céljai 
Az ukrán gazdaság 2012 második fele óta
recesszióban van, növekedést csak 2013 utolsó negyedévében tudott felmutatni,
de a politikai és a biztonsági helyzet romlása következtében ez 2014 első
két hónapjában gyorsan megfordult. 
Az ukrán kormány 2013-ban elvesztette a
nemzetközi pénzügyi piacokhoz való hozzáférését, mivel azok bizalma a
költségvetési és a folyó fizetési mérleg hiányának növekedése és az
égetően szükséges reformok elmaradása miatt megrendült. Mivel a hatóságok
nem kötelezték el magukat a reformok mellett, ez ellehetetlenítette az IMF-fel
tervezett finanszírozási megállapodás megkötését. 
2013 negyedik negyedévében és 2014 elején
jelentős adósságtörlesztésre került sor, és a központi bank beavatkozott a
dollárral szemben rögzített árfolyam védelme érdekében, aminek következtében a
tartalékok február végére drámai mértékben, 15,5 milliárd USA-dollárra
csökkentek, így Ukrajna fizetésimérleg-helyzete meggyengült és gyorsan romlik.
A jelenlegi politikai válság súlyosan veszélyezteti Ukrajna amúgy is törékeny
gazdasági és pénzügyi stabilitását. Oroszország tényszerűen megszakította
azt a támogatást, amelynek nyújtására a tavaly decemberben elfogadott 15
milliárd USD összegű támogatási csomag keretében került volna sor, és
bejelentették, hogy 2014 áprilisától a Gazprom nem biztosítja a kedvezményes
gázárat, ami tovább fogja rontani a helyzetet. E körülmények között fennáll
annak a komoly veszélye, hogy Ukrajna a közeljövőben fizetésképtelenné
válik.
Ugyanakkor a november vége óta zajló
tömegtüntetések következtében a kormány februárban lemondott. Február 27-én az
ukrán parlament (Verkhovna Rada) elismerte az új kormányt és az ország
visszatért a 2004. évi alkotmányhoz. A változások ellenére Ukrajna nem tudta
helyreállítani politikai stabilitását, mivel az Orosz Föderáció nemrég
megsértette Ukrajna szuverenitását és területi integritását. 
Az új kormány nyilvánosan kötelezettséget
vállalt arra, hogy a május 25-i elnökválasztás előtt jelentős és
átfogó reformok végrehajtását kezdi meg. Bár a politikai helyzet pillanatnyilag
ingatag, egyértelmű jelei vannak a gazdasági reform iránti
elkötelezettségnek. 
Ennek fényében az ukrán hatóságok a jelenleg
előkészületben levő reformprogram támogatásához pénzügyi segítséget
kérnek a multilaterális és kétoldalú hitelezőktől és donoroktól, ami
a tervek szerint csökkenti a gazdaság sebezhetőségét, megnöveli a
nemzetközi tartalékokat és előmozdítja a gazdasági növekedést. Március
elején az IMF szakértői látogatást tett Ukrajnában, és várhatóan fontos
szerepet játszik az említett program előkészítése és a nemzetközi pénzügyi
segítségnyújtás Ukrajna számára történő mobilizálása terén. A
következő hetekben az IMF és Ukrajna várhatóan egyezségre jut a
finanszírozási megállapodás keretében támogatandó gazdasági programról. 
Ukrajna külső finanszírozási szükséglete
várhatóan meghaladja az IMF által biztosított finanszírozást. Ezzel
összefüggésben az Európai Bizottság 2014. március 5-én bejelentette, hogy
pénzügyi támogatási csomagot biztosít Ukrajna számára, amelyhez az EU állam- és
kormányfői másnap támogatásukat adták. A csomag egyik eleme az új,
legfeljebb 1 milliárd EUR összegű makroszintű pénzügyi támogatási
program. 
Az Európai Bizottság legfeljebb 1 milliárd EUR
összegű, Ukrajnának nyújtandó makroszintű pénzügyi támogatásról szóló
javaslatot terjeszt a Tanács elé. A támogatást az Unió középtávú hitelek
formájában nyújtaná, és a tervek szerint a segítségnyújtás nem tartalmazna vissza
nem térítendő támogatást, mivel Ukrajna nem teljesíti azokat a
jogosultsági kritériumokat, amelyek alapján a makroszintű támogatási
művelet keretében vissza nem térítendő támogatás biztosítható. 
A javasolt uniós makroszintű pénzügyi
támogatás célja, hogy – a gazdaság rövid távú fizetésimérleg- és fiskális
kockázatainak csökkentésével – részben hozzájáruljon Ukrajna sürgető
külső finanszírozási szükségletének fedezéséhez a jelenleg
előkészületben levő stabilizációs és reformprogrammal összefüggésben.
A javasolt segítségnyújtás támogatja a sürgős költségvetési konszolidációt
és a külső stabilizációt, valamint ösztönzi az általános makrogazdasági
irányítás javítását, a gazdaságirányítás és az átláthatóság erősítését és
a fenntartható növekedés feltételeinek javítását célzó strukturális reformok
hatóságok általi végrehajtását. 
A javasolt makroszintű pénzügyi támogatás
összhangban van a keleti partnerség céljaival és az új európai
szomszédságpolitika törekvéseivel. A támogatás jelezné a régió többi országa felé,
hogy nehéz gazdasági helyzetükben az EU kész segíteni azokat az országokat,
amelyek a politikai reformok útjára lépnek. Ebben a helyzetben a Bizottság úgy
véli, hogy a javasolt összegű és típusú makroszintű pénzügyi
támogatás politikai és gazdasági előfeltételei biztosítottak.
·      Háttér-információk
A reál GDP – miután öt negyedéven át csökkent
– 2013 negyedik negyedévében 3,3 %-kal nőtt az előző évihez
képest, aminek következtében a növekedés 2013-ban összességében nulla volt. A
gazdaság gyenge teljesítménye a rossz termés, az acélexport-csökkenés és a
késlekedő belföldi reformok együttes hatásának a következménye. Az IMF
becslése szerint januárban és februárban a gazdasági növekedés negatív volt. Az
ingatag helyzet miatt a 2014. évi előrejelzések a feltételezésektől
függően -5 % és +3 % között mozognak. A makrogazdasági
kiigazítások, többek között a költségvetési konszolidáció és az
árfolyam-rugalmasság, visszafogják a növekedést, azonban az előirányzott
IMF-megállapodás növeli a bizalmat, aminek következtében viszonylag gyorsan
erősödhet a közvetlen külföldi befektetések beáramlása. Oroszország
Ukrajnával szembeni politikája azonban továbbra is komoly lefelé ható
kockázatot jelent a növekedés szempontjából. 
Az infláció az elmúlt években rendkívül
alacsony volt, 2013 végére elérte a 0,3 %-ot; 2014-ben azonban nőtt
az inflációs nyomás. A fogyasztóiár-infláció januárban 0,5 %, februárban
pedig 1,2 % volt, és az Ukrán Nemzeti Bank szerint 2014 végére a hrivnya
leértékelődése, valamint a háztartási energiaárak várható emelkedése miatt
elérheti vagy meghaladhatja a 10 %-ot.
A becslések szerint a költségvetési hiány,
beleértve a fő ukrán energiaszolgáltató, a Naftogaz működési
veszteségét, 2013-ban a GDP 6,5–7,5 %-ának felel meg, nagyrészt a GDP 7 %-ával
egyező összegű folytatódó energiatámogatás, valamint a gazdaság
lassulása következtében. A tőkekiadásokat 2013-ban 40 %-kal
visszafogták, miközben a héabevételek 7 %-kal estek. Az ukrán parlament
január elején elfogadta a 2014. évi költségvetést, amely azonban nem reális
növekedési és inflációs feltételezéseken alapult és a pénzügyminisztérium az
IMF-fel szorosan együttműködve jelenleg végzi felülvizsgálatát. A 2014.
január–februári bevételek a költségvetésbe beállított összeg 82 %-át
tették ki, ami 2014-ben a kiadások mintegy 80 milliárd hrivnyával, azaz 15–17 %-kal
történő visszafogását teheti szükségessé. Emellett komoly nyomást jelent a
költségvetésre, hogy az orosz gázimport április 1-jétől 1000 köbméterre
vetítve legalább 400 USA-dollárral drágulni fog. A pénzügyminisztérium
megerősítette, hogy – a költségvetési nyomást enyhítendő – a gázárak
a háztartások és a távhőszolgáltatók esetében a május 25-i választásokat
megelőzően növekedni fognak. Problémát jelentenek továbbá a
vállalatoknak nyújtandó héa-visszatérítések, valamint a közműszolgáltatók
számára fizetendő, esedékessé vált támogatások terén jelentkező
hátralékok, amelyek 12 milliárd, illetve 8 milliárd hrivnyát tesznek ki.
A válság kirobbanása óta a helyi valutára
komoly nyomás nehezedik. Az Ukrán Nemzeti Bank februárban hagyta
jelentősen (mintegy 25 %-kal) leértékelődni a hrivnyát. Ennek
része volt a 7,99 UAH/USD-nek megfelelő (2012 júliusa óta változatlan)
hivatalos árfolyam február 7-i leértékelése 8,708 UAH/USD-re. A
valutaleértékelődés később felgyorsult, mivel az Ukrán Nemzeti Bank a
rendkívül alacsony devizatartalékok miatt nem tudott beavatkozni. Az IMF-fel
kötött megállapodás alapján az Ukrán Nemzeti Bank jelenleg kizárólag az
árfolyam jelentős mozgása esetén avatkozik be. Az Ukrán Nemzeti Bank fenntart
továbbá egyes tőke-ellenőrzési intézkedéseket, de nem szándékozik
újabbakat bevezetni. Az említett intézkedések ellenére a hrivnya továbbra is
ingatag. Az újabb jelentős valutaleértékelés magában hordozná a
hitelportfóliók és a banki tőkeállomány romlásának a kockázatát, és nem
járna szükségszerűen a folyó fizetési mérleg egyensúlyának
helyreállásával, mivel az export nagy része importált alapanyagoktól függ.
Emellett az ukrán gazdaság fogyasztásközpontú (a GDP 75 %-a) és a
leértékelődés a kísérő inflációval együtt valószínűleg
visszafogja a GDP-t. 
A folyó fizetési mérleg az export csökkenését
tükrözve 2013-ban jelentősen romlott és a becslések szerint a hiány a GDP 10 %-ának
felel meg. Az Ukrán Nemzeti Bank az előirányzott IMF-megállapodáshoz
kapcsolódó kiigazítást, többek között a költségvetési konszolidációt figyelembe
véve 2014-ben a folyófizetésimérleg-hiány jelentős szűkülésével
számol. A folyó fizetési mérleghez kapcsolódó finanszírozási szükséglet azonban
rövid távon jelentős marad – 2014 második negyedévének végéig legalább 4
milliárd USD-t tesz ki. A nettó közvetlen külföldi befektetés a 2012-es
GDP-arányos 5,0 %-ról 2013-ban 2,6 %-ra, majd 2014 januárjában közel 0 %-ra
esett vissza. 
A becslések szerint a külső adósság 2013
végén a GDP 76,7 %-ának felelt meg. Ennek csak mintegy egyharmada állami
kötelezettség, illetve állam által garantált adósság (beleértve a nemzeti bank
IMF felé fennálló tartozását). Az egyes ukrán vállalati hitelfelvevők
államilag garantált kötelezettségei (például a Naftogaz által kibocsátott
államilag garantált eurókötvények) mellett ukrán vállalatok egyéb külső
kötelezettségeinek is lehet rendszerszintű jelentősége az ország
szempontjából. Mindenekelőtt a Naftogaz-nak a gázszállítások kapcsán az
orosz Gazprom felé fennálló fizetési hátraléka közvetlenül befolyásolja az
ország folyó fizetési mérlegét, mivel a Gazprom a Naftogaz múltbeli
törlesztéseitől függően állapítja meg az árakat. 
A folyó fizetési mérleg jelentős hiánya,
a hrivnyára nehezedő nyomás és a 2013. évi nagymértékű
adósságtörlesztés következtében 2013-ban a hivatalos tartalékok 16 %-kal, 20,4
milliárd USD-re csökkentek. Ez a negatív tendencia januárban és februárban is
folytatódott, ekkor a tartalékok mindkét hónapban további 13 %-kal
visszaestek, és február végére 15,5 milliárd USD-re csökkentek (ez kéthavi
importfedezetet jelent). Ezek a fejlemények egyértelműen a folyó fizetési
mérleg problémáit tükrözik.
Az államadósság 2013 végén a GDP 41 %-ának
felelt meg, így nem haladja meg azt a küszöbértéket, amely fölött nagy
kockázatot jelent. Ugyanakkor az államadóssággal összefüggő – különösen a
külső adóssághoz vagy a devizaalapú belföldi adóssághoz kapcsolódó –
adósságszolgálati kötelezettségek rövid távon súlyos terhet jelentenek az
államháztartás és a nemzetközi tartalékok szempontjából. A kormány és az Ukrán
Nemzeti Bank teljes adósságszolgálata 2014 fennmaradó időszakában mintegy 10
milliárd USD-nek felel meg. Az adósságtörlesztések június és szeptember között
érik el a csúcsot. A március és május közötti időszakban az
adósságszolgálat körülbelül 2 milliárd USD-t tesz ki. Emellett a Naftogaz
Gazprom felé fennálló adóssága további 2 milliárd USD-t jelent. A 2015. évi
adósságtörlesztési kötelezettség mintegy 10 milliárd USD.
Az Ukrán Nemzeti Bank szerint a bankszektor
likviditása elegendő, de február óta a vállalati hitelezés megszűnt.
A betétek csökkenése januárban mintegy 2 %-ot, februárban pedig körülbelül
8 %-ot tett ki. Az esetleges további valutaleértékelődés problémát
jelenthet a bankszektornak és fennáll az eszközminőség gyors romlásának
veszélye. A bankszektorban az eszközminőség mélyreható vizsgálatára van
szükség. A rövid távú kockázatok mellett az ukrán bankszektorra strukturális
hiányosságok is jellemzők, amelyek valószínűleg az előirányzott
IMF-megállapodással támogatott reformprogram középpontjában állnak majd. A
bankfelügyelet és a vállalatirányítás terén egyértelműen fejlesztésre van
szükség, és nem megfelelő a hitelezők jogainak védelme.
A bankrendszer szerkezetátalakításának és
megerősítésének szükségessége mellett további alapvető strukturális
reformokat kell végrehajtani többek között a következők terén: a jelenleg
a költségvetési hiányhoz jelentős mértékben hozzájáruló közműtarifák
növelése a szociális védőháló megerősítése mellett; a korrupció leküzdése,
különösen az adózás és a vámügy tekintetében; a magánszektor fejlődésének
előmozdítása; valamint az üzleti környezetnek a befektetések, többek
között a külföldi közvetlen befektetések fellendítése céljából történő
javítása.
A fenti szempontok alapján Ukrajna 2014-ben és
2015-ben nagymértékű külső finanszírozási szükséglettel szembesül,
ami mindenekelőtt a még mindig jelentős folyófizetésimérleg-hiányt, a
nagy külső adósságszolgálatot és a devizatartalékok minimális pufferének
helyreállítására irányuló igényt tükrözi. Emellett továbbra is alacsony a
külföldi közvetlen befektetés vagy magánhitel formájában történő
magántőke-beáramlás. A tervek szerint az Ukrajna fennmaradó külső
finanszírozási szükségletére vonatkozó előzetes előrejelzések a
következő hetekben elkészülnek, figyelembe véve az ukrán hatóságok és az
IMF között jelenleg zajló technikai megbeszélések eredményeit. Már most látható
azonban, hogy ezen szükségletek kielégítése és az ukrán reformok sikeres
végrehajtásához szükséges feltételek megteremtése érdekében szélesebb
nemzetközi támogatásra lesz szükség. A javasolt uniós makroszintű pénzügyi
támogatás a 2014–2015 közötti időszak fennmaradó finanszírozási hiányának
egy részét fedezi.
·      Meglévő rendelkezések a javaslat által érintett területen
A Tanács 2002.
július 12-i 2002/639/EK határozata[1]
az Ukrajnának nyújtandó kiegészítő makroszintű pénzügyi támogatásról
Az Európai
Parlament és a Tanács 2010. július 7-i 646/2010/EU határozata[2] az Ukrajnának nyújtott
makroszintű pénzügyi támogatásról
·      Összhang az Unió egyéb szakpolitikáival és célkitűzéseivel
Az Európai Unió egyre szorosabb, a kétoldalú
együttműködésen túlmutató kapcsolatokra törekszik Ukrajnával, amelyek
egyben előrehaladást jelentenek a politikai társulás és a gazdasági
integráció felé is. Ukrajna mind az európai szomszédságpolitika, mind a keleti
partnerség szempontjából fontos ország. Az EU 1998-ban partnerségi és
együttműködési megállapodást kötött Ukrajnával, amely valamennyi
alapvető reformterületen meghatározza együttműködésünk keretét és
változatlanul kapcsolataink jogi alapját jelenti. A kapcsolatok 2009
novemberében még szorosabbá váltak, amikor az ukrán miniszteri kabinet
elfogadta az EU–Ukrajna társulási menetrendet, amelyet 2011-ben aktualizáltak
(és az EU-Ukrajna Együttműködési Tanács 2013 júniusában hagyta jóvá). A
társulási menetrend célja a társulási megállapodás előkészítése és
hatálybalépésének megkönnyítése. A társulási megállapodásról 2007 és 2011
között folytak tárgyalások, majd 2012-ben parafálták azt és várhatóan a közeljövőben
aláírásra kerül.
Ukrajna rendkívül fontos gazdasági
kapcsolatokat tart fenn az EU-val, az ország egyik legfontosabb kereskedelmi
partnere az Unió, amely a külkereskedelem körülbelül harmadát adja. 2012-ben az
EU-ból származó ukrán import 23,8 milliárd EUR volt, míg az export értéke 14,6
milliárd EUR-t tett ki. Ukrajna a közvetlen külföldi befektetések és egyéb
finanszírozási források tekintetében is jelentősen függ az EU-tól. A
társulási megállapodás keretében az EU 2011-ben lezárta az Ukrajnával a
mélyreható és átfogó szabadkereskedelmi térség (DCFTA) létrehozásáról
folytatott tárgyalásokat, amelyek célja, hogy Ukrajna számára lehetővé
váljon az uniós belső piachoz való teljes mértékű hozzáférés. A
Bizottság 2014. március 11-én elfogadta az EU-ba irányuló ukrán
exportra kivetett vámok ideiglenes eltörléséről szóló európai parlamenti
és tanácsi rendeletre irányuló javaslatot (COM 2014(166). A javasolt
intézkedések, amelyeket a társjogalkotók várhatóan a következő hónapokban
elfogadnak, 2014 novemberéig lesznek hatályban, amikortól megkezdődik a
DCFTA alkalmazása.
Az uniós makroszintű pénzügyi támogatás
kiegészíti az Európai Szomszédsági Támogatási Eszközből, a Szomszédsági
Beruházási Keretből, a stabilitás és a béke elősegítését szolgáló
eszközből, valamint a közös kül- és biztonságpolitikára vonatkozó
költségvetési sorból folyósított, összesen 1,565 milliárd EUR
összegű vissza nem térítendő támogatást. A rövid távú makrogazdasági
szakpolitikai és strukturális reformok megvalósítását szolgáló megfelelő
keret Ukrajna általi elfogadásának támogatása révén az uniós makroszintű
támogatás fokozza az Unió – többek között egyéb pénzügyi instrumentumok általi
– általános hozzájárulásának hozzáadott értékét és növeli hatékonyságát.
Ukrajna jelenleg zajló átalakulása nagyon
nehéz lesz és továbbra is fennáll a politikai és a gazdasági összeomlás
veszélye. Ugyanakkor az új kormány nyilvánosan kötelezettséget vállalt arra,
hogy – a korrupció leküzdése, az intézmények és mechanizmusok, többek között a
jogállamiság megerősítése céljával – döntő lépéseket tesz a politikai
és gazdasági reformok érdekében. Az ország tervei között szerepel egy olyan
gazdasági reformprogram megvalósítása is, amelynek célja a fenntartható
növekedési modell alapjainak megteremtése. 
A javasolt makroszintű pénzügyi támogatás
összhangban áll az Ukrajna haladéktalan gazdasági és politikai átalakulásának
támogatására irányuló uniós kötelezettségvállalással. Emellett megfelel a
makroszintű pénzügyi támogatási eszköz felhasználására vonatkozó elveknek,
többek között a következőknek: kivételes jelleg, politikai
előfeltételek, kiegészítő jelleg, feltételesség és pénzügyi fegyelem.
A szóban forgó művelet lebonyolítására olyan sajátos körülmények között
kerül sor, amelyek indokolják a rendkívüli sürgősséget.
A makroszintű pénzügyi támogatási
művelet időtartama alatt a Bizottság továbbra is nyomon követi és
értékeli majd e kritériumok megvalósulását és – az Európai Külügyi Szolgálattal
szoros együttműködésben – különösen a politikai előfeltételek
teljesítését.
2.           AZ ÉRDEKELTEKKEL FOLYTATOTT
KONZULTÁCIÓK ÉS A HATÁSVIZSGÁLATOK EREDMÉNYEI
·      Konzultáció az érdekelt felekkel
A makroszintű pénzügyi támogatás az
Ukrajna gazdasági stabilizálására irányuló nemzetközi támogatás szerves részét
képezi. A makroszintű pénzügyi támogatásra irányuló jelen javaslat
előkészítése során a Bizottság szolgálatai egyeztettek a Nemzetközi
Valutaalappal, amely jelentős pénzügyi támogatási program lebonyolítására
készül az országban, valamint egyéb multilaterális és kétoldalú hitelezőkkel
és támogatókkal. A Bizottság az ukrán hatóságokkal is rendszeres kapcsolatot
tart fenn.
·      Szakértői vélemények összegyűjtése és felhasználása
Mivel a javaslat haladéktalan jóváhagyására
van szükség, a Bizottság csak 2014 áprilisában és májusában fog külső
szakértők közreműködésével működési értékelést végezni az ukrán
államháztartási folyamatok és igazgatási eljárások minőségéről és
megbízhatóságáról.
·      Hatásvizsgálat
A makroszintű pénzügyi támogatás és a
kapcsolódó gazdasági reformok Ukrajna rövid távú külső finanszírozási
szükségletének kielégítése és ezzel párhuzamosan a fizetési mérleg és a
költségvetési pozíció megerősítését, valamint a fenntartható növekedés
fokozását célzó szakpolitikai intézkedések támogatása révén hozzájárulnak a
küszöbön álló fizetésképtelenség és a gazdasági összeomlás kockázatának
enyhítéséhez. A tervek szerint a programhoz kapcsolódó feltételek
mindenekelőtt elősegítik az államháztartás-irányítás hatékonyságának
és átláthatóságának javítását; előmozdítják a közműtámogatások és egyéb
kiadások csökkentését célzó fiskális reformokat; támogatják a szociális
védőháló megerősítésére irányuló jelenlegi erőfeszítéseket,
javítják a pénzügyi szektor irányítását és felügyeletét, erősítik a
korrupcióellenes intézkedéseket, ami hozzájárul a bevételek növeléséhez,
továbbá ösztönzik a kereskedelmi és befektetési szabályozási környezet
javítására irányuló intézkedések elfogadását.
3.           A JAVASLAT JOGI ELEMEI
·     
A javaslat összefoglalása
Az Európai Unió középtávú hitel formájában
legfeljebb összesen 1 milliárd EUR összegű makroszintű
pénzügyi támogatást nyújt Ukrajnának. A támogatás hozzájárul Ukrajna 2014. évi
fennmaradó külső finanszírozási szükségletének fedezéséhez. 
A támogatást a Bizottság egy vagy két
hitelrészletben bocsátja rendelkezésre, és a támogatás feltétele az
IMF-megállapodás megléte, valamint a Bizottság által az EU nevében Ukrajnával
kötendő egyetértési megállapodásban egyeztetett konkrét strukturális
reformintézkedések Ukrajna általi végrehajtása. Az egyetértési nyilatkozat előkészítésére
az IMF-fel és a Világbankkal együttműködve kerül sor. Tekintettel annak
sürgető szükségességére, hogy Ukrajna határozott makrogazdasági politikát
és ambiciózus reformokat hajtson végre, nem helyénvaló az új programot konkrét
feltételrendszer alkalmazása nélkül rendelkezésre bocsátani. Ezzel
összefüggésben az előnyben részesített lehetőség az, hogy a támogatás
folyósítására két részletben kerüljön sor, az első részlet folyósításának
feltétele az IMF-megállapodás megléte, a másodiké pedig az elfogadott feltételek
végrehajtása. A két részlet folyósítása között legalább három hónapnak kell
eltelnie. Az első (valószínűleg 500 millió EUR összegű)
részletet várhatóan 2014 júniusában folyósítják, a másodikat pedig az idén
ősszel. Azonban abban az esetben, ha a Bizottság a finanszírozási
szükséglet rendkívüli sürgősségére tekintettel úgy dönt, a támogatás
folyósítása egy részletben is történhet, de akkor is feltétele egyes fontos
intézkedések előzetes végrehajtása. 
A támogatás rendelkezésre bocsátásához
kapcsolódó feltételek listájának vagy az előzetes intézkedéseknek az
előkészítése során a Bizottság az általános makrogazdasági irányítás és a
fenntartható növekedés feltételeinek javítását célzó strukturális reformokra
összpontosít (így az államháztartási irányítás átláthatóságára és
hatékonyságára; a fiskális reformokra; a pénzügyi szektor irányítására és
felügyeletére; a szociális védőháló megerősítésére irányuló
reformokra; és a kereskedelmi és befektetési szabályozási környezet javítására
irányuló reformokra). 
A támogatást a Bizottság kezeli. A
költségvetési rendelettel összeegyeztethető, csalás és egyéb
szabálytalanságok elleni speciális rendelkezések alkalmazandók. 
Azt a döntést, miszerint a makroszintű
pénzügyi támogatás egésze hitel formájában nyújtandó, Ukrajna egy főre
jutó jövedelemben mért fejlettségi szintje és államadósság-mutatói indokolják,
emellett összhangban van a Világbank és az IMF Ukrajnával kapcsolatos
gyakorlatával is. Ukrajna ugyanis nem jogosult sem a Nemzetközi Fejlesztési
Társulás (IDA), sem az IMF által nyújtott kedvezményes finanszírozásra.
·      Jogalap
A javaslat jogalapja az EUMSZ 213. cikke.
Tekintettel arra, hogy amennyiben a határozatot a Parlament és a Tanács az
EUMSZ 212. cikkével összhangban a rendes jogalkotási eljárás keretében fogadná
el, a javasolt támogatás folyósítására 2014 első felében nem lenne
lehetőség és az így nem kínálna megoldást Ukrajna sürgős pénzügyi
szükségleteire, indokolt az EUMSZ 213. cikkének alkalmazása, amely tanácsi
határozat elfogadását írja elő. 
·      A szubszidiaritás elve
A javaslat nem tartozik az Európai Unió
kizárólagos hatáskörébe. A szubszidiaritás elve annyiban alkalmazandó, hogy az
Ukrajna rövid távú makrogazdasági stabilitásának helyreállítására irányuló
célkitűzést a tagállamok nem tudják egyedül kielégítően
megvalósítani, és ezért az az Európai Unió által jobban megvalósítható. Ennek
fő okát a nemzeti költségvetési korlátok jelentik, valamint az, hogy a
támogatás mértékének és hatékonyságának maximalizálása érdekében szükség van a
támogatók közötti erőteljes koordinációra. 
·      Az arányosság elve
A javaslat megfelel az arányosság elvének: a
rövid távú makrogazdasági stabilitás célkitűzésének eléréséhez szükséges
minimumkövetelményekre szorítkozik az esetleges fizetésképtelenség kockázatának
enyhítése révén, és nem lépi túl a célhoz szükséges mértéket. 
Tekintettel Ukrajna 2014. és 2015. évi
külső finanszírozási szükségletének nagyságrendjére, a támogatás összege
az említett szükségletnek csak egy viszonylag korlátozott részét fedezi.
Tekintve, hogy Ukrajnának egyéb kétoldalú és multilaterális támogatók és
hitelezők is ígértek támogatást, a tehermegosztás megfelelő
szintűnek tekinthető az EU részéről.
·      Kiegészítő jelleg
A javasolt makroszintű pénzügyi támogatás
kiegészíti az egyéb multilaterális és kétoldalú támogatók által az IMF
támogatásával megvalósuló gazdasági program keretében előirányzott
segítségnyújtást. Az uniós makroszintű pénzügyi támogatás kiegészíti
továbbá az Unió szokásos együttműködési támogatási eszközei
(mindenekelőtt az Európai Szomszédsági Támogatási Eszköz) keretében
folyósított és az Európai Beruházási Bank által kiterjesztett uniós vissza nem
térítendő támogatásokat és kölcsönöket.
·      A jogi aktus típusának megválasztása
E makrogazdasági célkitűzések eléréséhez
projektfinanszírozás vagy technikai segítségnyújtás nem lenne megfelelő
vagy kielégítő. A makroszintű pénzügyi támogatás egyéb uniós
eszközökhöz viszonyított legfontosabb hozzáadott értéke gyors végrehajtása
Ukrajna külső finanszírozásra utaltságának enyhítése érdekében, valamint a
stabil makrogazdasági keret megteremtéséhez való hozzájárulás. Ez többek között
a fizetési mérleg és költségvetési helyzet fenntarthatóságának biztosítása és a
strukturális reformok megvalósítását szolgáló megfelelő keret
létrehozásának előmozdítása révén valósul meg. A makrogazdasági és strukturális
politikák megfelelő keretének létrehozásához való hozzájárulás révén a
makroszintű pénzügyi támogatás növelheti a más, szűkebb fókuszú uniós
pénzügyi eszközök keretében Ukrajnában finanszírozott cselekvések
hatékonyságát. 
4.           KÖLTSÉGVETÉSI HATÁSOK 
A
tervezett támogatás nyújtása hitel formájában történne, és annak
finanszírozására a Bizottság az Unió nevében hitelt venne fel. A támogatás
költségvetést terhelő hatása megfelel a kifizetett összegek 9%-át
kitevő összegből az uniós külső hitelnyújtási műveletek
biztosítását szolgáló Garanciaalapban a 01 03 06 költségvetési jogcímből
(„a Garanciaalap feltöltése”) képzett tartaléknak. Feltételezve, hogy a hitelt 2014-ben
folyósítják, valamint a Garanciaalap működtetésére irányadó szabályok
szerint, az alap feltöltésére a 2016. évi költségvetésben kerül sor.
5.           OPCIONÁLIS ELEMEK 
·      Felülvizsgálatra/módosításra/hatályvesztésre vonatkozó rendelkezés
A javaslat hatályvesztésre vonatkozó
rendelkezést tartalmaz. A javaslat szerint a makroszintű pénzügyi
támogatás az egyetértési megállapodás hatálybalépését követő első
naptól számított egy évig áll rendelkezésre és szükség esetén lehetőség
van a meghosszabbítására.
2014/0104 (NLE)
Javaslat
A TANÁCS HATÁROZATA
az Ukrajnának nyújtott makroszintű
pénzügyi támogatásról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 213. cikkére,
tekintettel az Európai Bizottság javaslatára[3],
mivel:
(1)       Az Európai Unió (a
továbbiakban: EU, Unió) és Ukrajna közötti kapcsolatok az európai szomszédságpolitika
és a keleti partnerség keretén belül fejlődnek. Az Unió és Ukrajna közötti
partnerségi és együttműködési megállapodás 1998. március 1-jén
lépett hatályba. A kétoldalú politikai párbeszéd és a gazdasági
együttműködés a 2009. november 23-án elfogadott EU–Ukrajna társulási
menetrend keretében további fejlődésen ment keresztül. Egy mélyreható és
átfogó szabadkereskedelmi térséget is magában foglaló új társulási
megállapodásról 2007–2011 között tárgyalások folytak, és az új megállapodást 2012-ben
parafálták. 2013. november 21-én az ukrán miniszteri kabinet úgy
döntött, hogy felfüggeszti a társulási megállapodás aláírásának
előkészületeit. A kormány 2014. februári lemondását követően az
új ukrán kormány kinyilvánította a társulási megállapodás közeljövőben
történő aláírására vonatkozó szándékát. Az Ukrajnáról szóló 2014. március 6-i
nyilatkozatában az Európai Tanács jelezte, hogy a lehető leggyorsabban alá
kívánja írni a társulási megállapodás valamennyi politikai fejezetét, továbbá
egyoldalú intézkedéseket hoz annak érdekében, hogy Ukrajna érdemben profitálni
tudjon a mélyreható és átfogó szabadkereskedelmi térség kínálta
előnyökből. E célból a Bizottság 2014. március 11-én
európai parlamenti és tanácsi rendeletre irányuló javaslatot fogadott el.
(2)       A jelenlegi politikai válság
rendkívül hátrányosan érinti Ukrajna már egyébként is ingatag gazdasági és
pénzügyi stabilitását. Ukrajnának pillanatnyilag egy rendkívül gyenge és
gyorsan romló fizetési mérleggel és költségvetési helyzettel kell megküzdenie,
és közben a gazdaság újra a recesszió irányába tart. Az Oroszország által
nyújtott 15 milliárd USD összegű támogatási csomag
tényszerű felfüggesztése és a Gazprom által biztosított kedvezményes
gázáraknak – a bejelentettek szerint – 2014 áprilisától kezdődő
kivezetése csak tovább fogják súlyosbítani a helyzetet. Ezen körülmények között
fennáll a komoly kockázata annak, hogy Ukrajna fizetésképtelenné válik.
(3)       A kormány lemondását
követően a parlament 2014. február 22-én kinevezte az új ideiglenes
elnököt, majd február 27-én az új kormányt. Jóllehet újra hatályba helyezték a 2004-es
alkotmányt és 2014. május 25-re elnökválasztást hirdettek, Ukrajna
nem tudott visszatérni a politikai stabilitáshoz, mivel szuverenitását és
területi integritását az Oroszországi Föderáció nemrégiben megsértette.
(4)       Ezen körülmények között
Ukrajna a nemzetközi hitelezők és donorok sürgős pénzügyi
támogatására szorul. Tekintettel arra, hogy amennyiben a határozatot a
Parlament és a Tanács az EUMSZ 212. cikkével összhangban a rendes
jogalkotási eljárás keretében fogadná el, az Unió által Ukrajnának nyújtott
makroszintű pénzügyi támogatás (a továbbiakban: uniós makroszintű
pénzügyi támogatás) első részletének gyors folyósítására 2014 első
felében nem lenne lehetőség és az így nem jelentene megoldást Ukrajna
sürgős pénzügyi szükségleteire, indokolt az uniós makroszintű
pénzügyi támogatást az EUMSZ 213. cikke szerinti tanácsi határozat alapján
nyújtani. 
(5)       A támogatás sürgőssége
azzal magyarázható, hogy Ukrajnának a más nemzetközi pénzügyi intézmények és
kétoldalú donorok által nyújtott források, valamint a 2002. július 12-i 2002/639/EK
tanácsi határozat[4]
alapján Ukrajnának nyújtott kiegészítő makroszintű pénzügyi
támogatás, illetve a 2010. július 7-i 646/2010/EU európai parlamenti és tanácsi
határozat[5]
alapján nyújtott makroszintű pénzügyi támogatás mellett a szóban forgó
forrásokra azonnal szüksége van. 
(6)       Az Ukrajnában jelenleg zajló
válság indokolttá teszi az EUMSZ 213. cikke szerinti sürgős eljárás
kivételes alkalmazását. Az Ukrajnának nyújtandó makroszintű pénzügyi
támogatásról szóló határozat nem érinti a makroszintű pénzügyi
támogatással kapcsolatos többi jövőbeli műveletet.
(7)       A kormány lemondása óta az
Unió több alkalommal hangot adott az iránti elkötelezettségének, hogy támogatja
az új ukrán kormányt a helyzet stabilizálásában és a reformok megvalósításában.
Az Unió egyúttal jelezte, egy nemzetközi támogatási csomaggal összefüggésben –
a reformok iránti egyértelmű elkötelezettség alapján – kész teljes
mértékben támogatni a nemzetközi közösség és a nemzetközi pénzügyi intézmények
és különösen az IMF erőfeszítéseit Ukrajna azonnali pénzügyi
szükségleteinek kielégítése céljából. Az Unió által Ukrajnának nyújtott
pénzügyi segítség összhangban van az Uniónak az európai szomszédságpolitika és
a keleti partnerség keretében meghirdetett politikájával.
(8)       Az uniós makroszintű
pénzügyi támogatásnak feltételekhez és célhoz nem kötött,
fizetésimérleg-támogatásra irányuló rendkívüli pénzügyi eszköznek kell lennie,
amelynek célja a kedvezményezett azonnali külső finanszírozási
szükségletének kielégítése és egy olyan – hathatós és közvetlenül
érvényesülő kiigazítási és strukturális reformintézkedéseket tartalmazó –
szakpolitikai program végrehajtásának támogatása, amelyet a fizetési mérleg
helyzetének rövid időn belüli javítására dolgoztak ki. 
(9)       Az ukrán hatóságok és a Nemzetközi
Valutaalap (IMF) között várhatóan rövid időn belül megállapodás születik
egy gazdasági programról, amelyet az IMF-fel kötött finanszírozási megállapodás
fog támogatni.
(10)     Ukrajna fizetési mérlegének
drámaian romló helyzetére tekintettel az Európai Bizottság 2014. március 5-én
támogatási csomagot jelentett be, amelynek a javaslatban szereplő
makroszintű pénzügyi támogatás is részét képezte. A csomagot az Európai
Tanács a március 6-i rendkívüli ülésén jóváhagyta. A csomag 2014–2020 között
összesen 11 milliárd EUR összegű pénzügyi támogatást tartalmaz,
amelynek legfeljebb 1,565 milliárd EUR összegben ugyanezen
időszak alatt az Európai Szomszédsági Támogatási Eszközből, a
Szomszédsági Beruházási Keretből, a stabilitás és a béke elősegítését
szolgáló eszközből és a közös kül- és biztonságpolitika
költségvetéséből folyósított vissza nem térítendő támogatás is részét
képezi. Amint megállapodás születik az IMF-programról, sor kerülhet a 2002.
július 12-i 2002/639/EK tanácsi határozat[6]
alapján Ukrajnának nyújtott makroszintű kiegészítő pénzügyi
támogatás, illetve a 2010. július 7-i 646/2010/EU európai parlamenti és tanácsi
határozat[7]
alapján nyújtott uniós makroszintű pénzügyi támogatás folyósítására.
(11)     Mivel Ukrajna az európai
szomszédságpolitikához tartozó ország, ezért uniós makroszintű pénzügyi
támogatásra jogosultnak minősül.
(12)     Tekintettel arra, hogy Ukrajna
drámaian romló külső finanszírozási szükséglete várhatóan jelentősen
meghaladja majd az IMF és más multilaterális intézmények által nyújtott források
összegét, az Unió által Ukrajnának nyújtani szándékozott sürgős
makroszintű pénzügyi támogatás a jelenlegi kivételes körülmények között
megfelelő válasznak tekinthető a pénzügyi stabilizáció támogatása
iránt Ukrajna részéről megfogalmazott kérésre. Az uniós makroszintű
pénzügyi támogatás Ukrajna gazdasági stabilizációját és
strukturálisreform-programját támogatja, és kiegészíti az IMF-hitelmegállapodás
keretében rendelkezésre bocsátott forrásokat.
(13)     Indokolt, hogy az uniós
makroszintű pénzügyi támogatás célja Ukrajna fenntartható külső
finanszírozási helyzetének visszaállítása, és ezáltal gazdasági és társadalmi
fejlődésének támogatása legyen.
(14)     Az uniós makroszintű
pénzügyi támogatás összegét Ukrajna fennmaradó külső finanszírozási
szükségletének előzetes becslése alapján határozták meg, figyelembe véve
az ország saját forrásokból történő finanszírozási képességét, és
különösen a rendelkezésére álló nemzetközi tartalékokat. Az uniós
makroszintű pénzügyi támogatásnak ki kell egészítenie az IMF és a
Világbank programjait és forrásait. A támogatás összegének meghatározása
figyelembe veszi továbbá az Unió és a más támogatók közötti méltányos
tehermegosztás biztosításának szükségességét, az Unió egyéb külső
finanszírozási eszközeinek korábbi ukrajnai alkalmazását és a teljes uniós
szerepvállalás hozzáadott értékét is. 
(15)     A Bizottságnak biztosítania
kell, hogy az uniós makroszintű pénzügyi támogatás jogi szempontból és
tartalmilag összhangban álljon a külső fellépés és az egyéb vonatkozó
uniós politikák különféle területein kitűzött alapelvekkel, célokkal és
meghozott intézkedésekkel.
(16)     Az uniós makroszintű
pénzügyi támogatásnak elő kell segítenie az Ukrajnával kapcsolatos uniós
külpolitikát. A makroszintű pénzügyi támogatási műveletek során a Bizottság
szolgálatainak és az Európai Külügyi Szolgálatnak mindvégig szorosan együtt
kell működniük annak érdekében, hogy koordinálják az Unió külpolitikáját,
és biztosítsák annak következetességét. 
(17)     Az uniós makroszintű
pénzügyi támogatásnak hozzá kell járulnia az Unióval közösen vallott
értékekkel, többek között a demokráciával, a jogállamisággal, a
felelősségteljes kormányzással, az emberi jogok tiszteletben tartásával, a
fenntartható fejlődéssel és a szegénység visszaszorításával, valamint a
nyitott, szabályokon alapuló és tisztességes kereskedelemmel összefüggésben
Ukrajna által tett kötelezettségvállalásoknak való megfeleléshez.
(18)     Az uniós makroszintű
pénzügyi támogatás nyújtásának előfeltétele, hogy Ukrajna tiszteletben
tartsa a hatékony demokratikus mechanizmusokat, többek között a többpárti
parlamentáris rendszert és a jogállamiságot, valamint garantálja az emberi
jogok tiszteletben tartását. Emellett az uniós makroszintű pénzügyi
támogatás konkrét célja az ukrán államháztartás-irányítási rendszerek
hatékonyságának, átláthatóságának és elszámoltathatóságának fokozása, valamint
a fenntartható növekedés és a költségvetési konszolidáció előmozdítását
célzó strukturális reformok elősegítése. A Bizottságnak rendszeresen
ellenőriznie kell az előfeltételek megvalósulását és az említett
célkitűzések teljesítését is.
(19)     Az Unió makroszintű
pénzügyi támogatáshoz kapcsolódó pénzügyi érdekeinek hatékony védelme céljából
Ukrajnának megfelelő intézkedéseket kell hoznia a támogatással kapcsolatos
csalás, korrupció és bármely egyéb szabálytalanság megelőzése és az
ellenük való küzdelem érdekében. Ezen túlmenően rendelkezni kell a
Bizottság által végzendő ellenőrzésekről és a Számvevőszék
által végzendő auditokról.
(20)     Az uniós makroszintű
pénzügyi támogatás rendelkezésre bocsátása a költségvetési hatóság hatáskörének
sérelme nélkül történik. 
(21)     A makroszintű pénzügyi
támogatás összegeinek összhangban kell lenniük a többéves pénzügyi keretben
megállapított költségvetési előirányzatokkal.
(22)     Az uniós makroszintű
pénzügyi támogatás a Bizottság irányítása alá tartozik. Annak érdekében, hogy
az Európai Parlament és a Tanács nyomon követhesse e határozat végrehajtását, a
Bizottságnak rendszeresen tájékoztatnia kell őket a támogatással
kapcsolatos fejleményekről, és rendelkezésükre kell bocsátania a vonatkozó
dokumentumokat.
(23)     Ezen határozat egységes
végrehajtási feltételeinek biztosítása érdekében a Bizottságra végrehajtási
hatásköröket kell ruházni. Ezeket a hatásköröket a 182/2011/EU európai
parlamenti és tanácsi rendeletnek[8]
megfelelően kell gyakorolni,
ELFOGADTA EZT A HATÁROZATOT: 
1. cikk
(1)                   
Ukrajna gazdasági stabilizációjának és reformjainak
támogatása céljából az Unió legfeljebb 1 milliárd EUR összegű
makroszintű pénzügyi támogatást (a továbbiakban: uniós makroszintű
pénzügyi támogatás) nyújt Ukrajnának. A támogatás hozzájárul Ukrajna
sürgős – a kormány IMF által támogatott gazdasági programjában
meghatározott – fizetésimérleg-szükségleteinek fedezéséhez. 
(2)                   
Az uniós makroszintű pénzügyi támogatás teljes
összegét hitel formájában kell Ukrajna rendelkezésére bocsátani. A Bizottság
felhatalmazást kap arra, hogy a szükséges források biztosítása és azok
Ukrajnának történő továbbhitelezése céljából az Unió nevében a
tőkepiacokon vagy pénzügyi intézményektől hitelt vegyen fel. A hitel
maximális futamideje 15 év.
(3)                   
Az uniós makroszintű pénzügyi támogatás
rendelkezésre bocsátását a Bizottság oly módon irányítja, hogy az
összeegyeztethető legyen az IMF és Ukrajna között kötött megállapodásokkal
és megegyezésekkel, illetve a gazdasági reform tekintetében az EU–Ukrajna
társulási menetrendben meghatározott legfontosabb elvekkel és célokkal. A
Bizottság rendszeresen tájékoztatja az Európai Parlamentet és a Tanácsot az
uniós makroszintű pénzügyi támogatással kapcsolatos fejleményekről, ideértve
annak folyósításait is, valamint kellő időben ezen intézmények
rendelkezésére bocsátja a vonatkozó dokumentumokat.
(4)                   
Az uniós makroszintű pénzügyi támogatás a 3.
cikk (1) bekezdésében említett egyetértési megállapodás hatálybalépését
követő első naptól számított egy évig áll rendelkezésre. A
rendelkezésre állási időszak – a Bizottság javaslata alapján – a Tanács
határozatával meghosszabbítható.
(5)                   
Abban az esetben, ha Ukrajna finanszírozási
szükséglete az uniós makroszintű pénzügyi támogatás folyósításának
időszakában jelentősen csökken a kezdeti előrejelzésekhez
képest, a Bizottság a 7. cikk (2) bekezdésében említett vizsgálóbizottsági
eljárás keretében csökkenti, felfüggeszti vagy megszünteti a támogatást.
2. cikk
(1)                   
Az uniós makroszintű pénzügyi támogatás
nyújtásának előfeltétele, hogy Ukrajna ténylegesen tiszteletben tartsa a
demokratikus mechanizmusokat, többek között a többpárti parlamentáris rendszert
és a jogállamiságot, valamint garantálja az emberi jogok tiszteletben tartását.
A Bizottság az uniós makroszintű pénzügyi támogatás teljes életciklusa
alatt nyomon követi ezen előfeltétel teljesülését. E cikket a 2010/427/EU
tanácsi határozattal[9]
összhangban kell alkalmazni.
3. cikk
(1)                   
A Bizottság az e határozat 7. cikkének (2)
bekezdésében megállapított vizsgálóbizottsági eljárásnak megfelelően
megállapodik az ukrán hatóságokkal az uniós makroszintű pénzügyi
támogatáshoz kapcsolódó, a strukturális reformokra és a rendezett
államháztartásra összpontosító, pontosan meghatározott gazdaságpolitikai és
pénzügyi feltételekről, amelyeket az e feltételek teljesítésére vonatkozó
időkeretet is tartalmazó egyetértési megállapodásba kell foglalni (a
továbbiakban: egyetértési megállapodás). Az egyetértési megállapodásban
meghatározott gazdaságpolitikai és pénzügyi feltételeknek összhangban kell
lenniük az 1. cikk (3) bekezdésében említett megállapodásokkal és
megegyezésekkel, köztük az Ukrajna által az IMF támogatásával végrehajtott
makrogazdasági kiigazítási és strukturálisreform-programokkal. 
(2)                   
E feltételek mindenekelőtt az ukrán államháztartás-irányítási
rendszerek hatékonyságának, átláthatóságának és elszámoltathatóságának
javítását célozzák, egyebek mellett az uniós makroszintű pénzügyi
támogatás felhasználásával összefüggésben. A szakpolitikai intézkedések
kidolgozásakor megfelelő mértékben figyelembe kell venni a kölcsönös
piacnyitás, a szabályokon alapuló méltányos kereskedelem fejlesztése, valamint
az Unió külpolitikájával összefüggő más prioritások terén elért
előrelépést is. Az említett célkitűzések megvalósítása terén elért eredményeket
a Bizottság rendszeresen nyomon követi.
(3)                   
Az uniós makroszintű pénzügyi támogatás
részletes pénzügyi feltételeit a Bizottság és az ukrán hatóságok között
kötendő hitelmegállapodásban kell meghatározni. 
(4)                   
A Bizottság rendszeres időközönként
meggyőződik arról, hogy továbbra is teljesülnek-e a 4. cikk (3)
bekezdésében előírt feltételek, ideértve azt is, hogy Ukrajna
gazdaságpolitikája összhangban van-e az uniós makroszintű pénzügyi
támogatás célkitűzéseivel. Ennek során a Bizottság szorosan együttműködik
az IMF-fel és a Világbankkal, és szükség esetén az Európai Parlamenttel és a
Tanáccsal.
4. cikk
(1)                   
A (3) bekezdésben meghatározott feltételektől
függően a Bizottság az uniós makroszintű pénzügyi támogatást egy vagy
két hitelrészletben bocsátja rendelkezésre. Az egyes részletek nagyságát az
egyetértési megállapodásban határozzák meg. 
(2)                   
Az uniós makroszintű pénzügyi támogatás
összegeire szükség esetén a 480/2009/EK, Euratom tanácsi rendelettel[10] összhangban tartalékot
kell képezni. 
(3)                   
A Bizottság az összes alábbi feltétel
teljesítésétől függően dönt a részletek folyósításáról:
a)      a 2. cikkben meghatározott
előfeltétel;
b)      a nem elővigyázatossági jellegű
IMF-hitelkeret által támogatott kiigazítási és strukturális
reformintézkedéseket tartalmazó szakpolitikai program végrehajtása terén elért
tartósan kielégítő eredmény. A támogatás folyósítása az IMF-programról
való megállapodást követően azonnal megkezdődik;
c)      az egyetértési megállapodásban
szereplő gazdaságpolitikai és pénzügyi feltételek megadott időkereten
belüli teljesítése. 
Amennyiben második
részlet is szerepel majd a tervekben, annak rendelkezésére bocsátására
legkorábban három hónappal az első részlet rendelkezésre bocsátása után
kerülhet sor. 
(4)                   
A (3) bekezdésben említett feltételek nem
teljesülése esetén a Bizottság átmenetileg felfüggeszti vagy megszünteti az
uniós makroszintű pénzügyi támogatás folyósítását. Ilyen esetben
tájékoztatja az Európai Parlamentet és a Tanácsot a felfüggesztés vagy
megszüntetés okairól. 
(5)                   
Az uniós makroszintű pénzügyi támogatás az
Ukrán Nemzeti Banknak kerül kifizetésre. 
5. cikk
(1)                   
Az uniós makroszintű pénzügyi támogatáshoz
kapcsolódó hitelfelvételi és -nyújtási műveleteket euróban, egyazon
értéknap alkalmazásával kell végrehajtani, és az Unió ennek során nem lehet
érintett a futamidők átalakításában, árfolyam- vagy kamatkockázatokban
vagy más üzleti kockázatban.
(2)                   
Ha a körülmények megengedik és amennyiben Ukrajna
kéri, a Bizottság megteheti a szükséges lépéseket annak biztosítására, hogy a
hitelfeltételek tartalmazzanak előtörlesztési rendelkezést, és hogy ehhez
a hitelfelvételi műveletek feltételei közé felvett megfelelő
rendelkezés kapcsolódjon. 
(3)                   
Amennyiben a körülmények lehetővé teszik a
hitel kamatlábának csökkentését, és Ukrajna kérelmezi, a Bizottság dönthet úgy,
hogy részben vagy egészben refinanszírozza eredeti hiteleit, vagy átalakíthatja
a vonatkozó pénzügyi feltételeket. A refinanszírozási vagy átalakítási
műveleteket az (1) és a (4) bekezdésben megállapított feltételekkel
összhangban kell elvégezni, és azok nem eredményezhetik az adott hitel
futamidejének meghosszabbítását vagy a refinanszírozás vagy az átalakítás
napján fennálló tőkeösszeg növekedését.
(4)                   
Az e határozat szerinti hitelfelvételi és -nyújtási
műveletekhez kapcsolódó, az Unió részéről felmerülő összes
költséget Ukrajna viseli. 
(5)                   
A Bizottság tájékoztatja az Európai Parlamentet és
a Tanácsot a (2) és (3) bekezdésben említett műveletek alakulásáról.
6. cikk
(1)                   
Az uniós makroszintű pénzügyi támogatás
végrehajtása a 966/2012/EU, Euratom európai parlamenti és tanácsi rendelettel[11] és a Bizottság 1268/2012/EU
felhatalmazáson alapuló rendeletével[12]
összhangban történik.
(2)                   
Az uniós makroszintű pénzügyi támogatás
végrehajtása közvetlen irányítással történik. 
(3)                   
Az ukrán hatóságokkal kötendő egyetértési
megállapodásnak és hitelmegállapodásnak rendelkeznie kell: 
a)      annak biztosításáról, hogy Ukrajna
rendszeresen ellenőrizze az uniós költségvetésből nyújtott
finanszírozás megfelelő felhasználását, megtegye a megfelelő
intézkedéseket a szabálytalanságok és a csalások megelőzése érdekében, és
szükség esetén jogi lépéseket tegyen az e határozat alapján nyújtott,
jogellenesen felhasznált pénzeszközök visszafizettetése érdekében;
b)      az Unió pénzügyi érdekei védelmének
biztosításáról, különösen az uniós makroszintű pénzügyi támogatást
érintő csalás, korrupció és egyéb szabálytalanságok megelőzését és az
ellenük való küzdelmet illetően meghozandó egyedi intézkedések
előírásáról, összhangban a 2988/95/EK, Euratom tanácsi rendelettel[13], a 2185/96/Euratom, EK
tanácsi rendelettel[14],
valamint a 883/2013/EU, Euratom európai parlamenti és tanácsi rendelettel[15]; 
c)      a Bizottságnak – az Európai Csalás Elleni
Hivatalt is beleértve – vagy képviselőinek kifejezett felhatalmazásáról
ellenőrzések, ezen belül helyszíni ellenőrzések és vizsgálatok
lefolytatására; 
d)      a Bizottság és a Számvevőszék
kifejezett felhatalmazása arra, hogy az uniós makroszintű pénzügyi
támogatás rendelkezésre állásának időtartama alatt és azt követően is
ellenőrzéseket hajtsanak végre, ideértve dokumentumok ellenőrzését és
helyszíni ellenőrzéseket, például működési értékeléseket;
e)      annak biztosítása, hogy amennyiben
megállapításra kerül, hogy Ukrajna a makroszintű pénzügyi támogatás
kezelésével kapcsolatban csalást vagy korrupciót követ el, illetve olyan más
jogellenes tevékenységet folytat, amely sérti az Unió pénzügyi érdekeit, az
Uniónak jogában álljon a hitel lejárat előtti visszafizettetése.
(4)                   
Az uniós makroszintű pénzügyi támogatás
végrehajtása során a Bizottság – működési értékelés révén – felügyeli az
Ukrajna által alkalmazandó, a támogatás szempontjából releváns pénzügyi
szabályok, igazgatási eljárások, valamint külső és belső
ellenőrzési mechanizmusok megfelelőségét.
7. cikk
(1)                   
A Bizottság munkáját egy bizottság segíti. Ez a
bizottság a 182/2011/EU rendelet szerinti bizottság.
(2)                   
Az e bekezdésre való hivatkozáskor a 182/2011/EU rendelet
5. cikkét
kell alkalmazni.
8. cikk
(1)                   
A Bizottság minden év június 30-ig benyújtja az
Európai Parlamentnek és a Tanácsnak az e határozat előző évi
végrehajtásáról, illetve a végrehajtás értékeléséről szóló jelentést. A
jelentésben a Bizottság:
a)      megvizsgálja az uniós makroszintű
pénzügyi támogatás végrehajtása terén elért eredményeket;
b)      értékeli Ukrajna gazdasági helyzetét és
kilátásait, valamint a 3. cikk (1) bekezdésében említett
szakpolitikai intézkedések végrehajtása terén elért előrelépést;
c)      megvilágítja az egyetértési
megállapodásban meghatározott gazdaságpolitikai feltételek, Ukrajna aktuális
gazdasági és költségvetési eredményei, valamint a Bizottságnak az uniós
makroszintű pénzügyi támogatás részletei felszabadítására vonatkozó
határozatai közötti összefüggést.
(2)                   
Az 1. cikk (4) bekezdésében említett rendelkezésre
állási időszak lejárta után legkésőbb két évvel a Bizottság utólagos
értékelő jelentést nyújt be az Európai Parlamentnek és a Tanácsnak, értékelve
a lezárt makroszintű pénzügyi támogatási műveletek eredményeit és
hatékonyságát, valamint azt, hogy ezek milyen mértékben járultak hozzá a
támogatás céljainak megvalósításához.
9. cikk
Ez a határozat
az Európai Unió Hivatalos Lapjában való kihirdetését követő napon
lép hatályba.
Kelt Brüsszelben, -án/-én.
                                                                       a
Tanács részéről
                                                                       az
elnök
PÉNZÜGYI KIMUTATÁS
1.           A JAVASLAT/KEZDEMÉNYEZÉS
FŐBB ADATAI 
              1.1.    A javaslat/kezdeményezés címe 
              1.2.    A tevékenységalapú irányítás /tevékenységalapú
költségvetés-tervezés keretébe tartozó érintett szakpolitikai terület(ek)
              1.3.    A javaslat/kezdeményezés típusa 
              1.4.    Célkitűzés(ek) 
              1.5.    A javaslat/kezdeményezés indoklása 
              1.6.    Az intézkedés és a pénzügyi hatás időtartama 
              1.7.    Tervezett irányítási módszer(ek) 
2.           IRÁNYÍTÁSI INTÉZKEDÉSEK 
              2.1.    A nyomon követésre és a jelentéstételre vonatkozó
rendelkezések 
              2.2.    Irányítási és kontrollrendszer 
              2.3.    A csalások és a szabálytalanságok megelőzésére
vonatkozó intézkedések 
3.           A JAVASLAT/KEZDEMÉNYEZÉS
BECSÜLT PÉNZÜGYI HATÁSA 
              3.1.    A többéves pénzügyi keret mely fejezetét/fejezeteit
és a költségvetés mely kiadási tételét/tételeit érintik a kiadások? 
              3.2.    A kiadásokra gyakorolt becsült hatás 
              3.3.    A bevételre gyakorolt becsült pénzügyi hatás
PÉNZÜGYI
KIMUTATÁS
1.           A JAVASLAT/KEZDEMÉNYEZÉS
FŐBB ADATAI 
1.1.        A javaslat/kezdeményezés címe

Az Ukrán Köztársaságnak nyújtandó makroszintű
pénzügyi támogatás
1.2.        A tevékenységalapú irányítás
/ tevékenységalapú költségvetés-tervezés keretébe tartozó érintett
szakpolitikai terület(ek)[16]

Szakpolitikai terület: 01. cím – Gazdasági és
pénzügyek
Tevékenység:            03 – Nemzetközi gazdasági
és pénzügyek
1.3.        A javaslat/kezdeményezés
típusa 
X A
javaslat/kezdeményezés új intézkedésre irányul 
1.4.        Célkitűzések
1.4.1.     A javaslat/kezdeményezés által
érintett többéves bizottsági stratégiai célkitűzés(ek) 
„A jólét elősegítése az Európai Unión kívül”
A Gazdasági és Pénzügyi Főigazgatóság (DG
ECFIN) kapcsolódó tevékenységének fő területei: 
1. Az európai szomszédságpolitika végrehajtásának
elősegítése a gazdasági elemzés mélyítése és a cselekvési tervek gazdasági
szempontjaival kapcsolatos szakpolitikai párbeszéd és tanácsadás
megerősítése révén.
2. A partner harmadik országoknak nyújtandó
makroszintű pénzügyi támogatás kidolgozása, figyelemmel kísérése és
végrehajtása az érintett nemzetközi pénzügyi intézményekkel együttműködve.

1.4.2.     Konkrét célkitűzés(ek) és
a tevékenységalapú irányítás/tevékenységalapú költségvetés-tervezés keretébe
tartozó érintett tevékenység(ek) 
1. sz. konkrét célkitűzés: „harmadik országoknak fizetésimérleg-problémáik megoldásához és
külső adósságállományuk fenntarthatóságának visszaállításához nyújtott
makroszintű pénzügyi támogatás”
A tevékenységalapú irányítás/tevékenységalapú
költségvetés-tervezés keretébe tartozó érintett tevékenység(ek) Nemzetközi gazdasági és pénzügyi kapcsolatok, globális irányítás.
1.4.3.     Várható eredmény(ek) és
hatás(ok)
A javasolt támogatás egy Ukrajnának nyújtandó
legfeljebb 1 milliárd EUR összegű európai uniós hitel, amely az
ország fenntarthatóbb fizetési mérlegéhez kíván hozzájárulni. A támogatás a
belföldi és regionális konfliktusok következtében Ukrajnában kialakult
gazdasági és társadalmi problémák megoldását segíti. A támogatás
előmozdítja továbbá a fenntartható gazdasági növekedés fokozására és az
államháztartás irányításának javítására irányuló strukturális reformokat. 
1.4.4.     Eredmény- és hatásmutatók 
A hatóságoknak rendszeresen jelentést kell majd
készíteniük meghatározott teljesítménymutatókról a Bizottság szolgálatai
részére, és a támogatás folyósítása előtt átfogó jelentést kell
benyújtaniuk az egyeztetett szakpolitikai feltételek teljesítéséről. 
A pénzügyi folyamatok és az Ukrajnában ezen
művelet előkészítése céljából végrehajtott igazgatási eljárások
működési értékelését követően a Bizottság szolgálatai folytatják az
államháztartás irányításának nyomon követését. Emellett az Európai Unió
Ukrajnai Küldöttsége rendszeresen beszámol a támogatás nyomon követése
szempontjából lényeges kérdésekről. A Bizottság szolgálatai szoros kapcsolatban
maradnak az IMF-fel és a Világbankkal annak érdekében, hogy építhessenek a két
szervezet Ukrajnában folytatott tevékenységeiből származó információkra. 
A javasolt jogalkotási határozat rendelkezik a
makroszintű pénzügyi támogatási művelet végrehajtásának értékelését
tartalmazó, a Tanácsnak és az Európai Parlamentnek címzett éves
jelentésről. A végrehajtási időszak leteltét követő két éven
belül független utólagos értékelésre is sor kerül majd.
1.5.        A javaslat/kezdeményezés
indoklása 
1.5.1.     Rövid vagy hosszú távon
kielégítendő szükséglet(ek) 
A támogatás folyósításának feltétele lesz az
Ukrajna és az IMF közötti jövőbeli finanszírozási megállapodás
kielégítő végrehajtása. Emellett a Bizottságnak – egyetértési
megállapodásban rögzített formában – konkrét szakpolitikai intézkedésekről
megállapodásra kell jutnia az ukrán hatóságokkal.
1.5.2.     Az uniós részvételből
adódó többletérték
A javasolt makroszintű pénzügyi támogatás
segít Ukrajnának abban, hogy megbirkózzon a belföldi és regionális konfliktusok
okozta gazdasági sokk hatásaival, és ezáltal hozzájárul majd a makrogazdasági
stabilitás és a gazdasági reformok ösztönzéséhez. Azáltal, hogy kiegészíti a
nemzetközi pénzügyi intézmények, az EU és más donorok által rendelkezésre
bocsátott forrásokat, a támogatás hozzájárul a válság után a nemzetközi
donorközösség által egyeztetett pénzügyi támogatási csomag általános
hatékonyságához. 
A javasolt program egyúttal erősíteni fogja a
kormány reformok iránti elkötelezettségét, és az Unióval ápolt kapcsolatok
szorosabbra fűzésére irányuló igényét. Ez az eredmény többek között a
támogatás folyósításának megfelelő feltételessége révén érhető el.
Szélesebb összefüggésben a program azt jelzi a régió többi országa felé, hogy
nehéz gazdasági helyzetükben az EU kész támogatni azokat az országokat, amelyek
egyértelműen a politikai reformok útjára lépnek.
1.5.3.     Hasonló korábbi tapasztalatok
tanulsága
2004 óta összesen 15 utólagos értékelésre került
sor makroszintű pénzügyi támogatási műveletekkel kapcsolatban. Az
értékelésekből kiderült, hogy a makroszintű pénzügyi támogatások a
fogadó országban, ha olykor mérsékelten és közvetve is, de hozzájárulnak a
külső fenntarthatóság javításához, a makrogazdasági stabilitáshoz és a
szerkezeti reformok megvalósításához. E támogatások a legtöbb esetben pozitív
hatással voltak a kedvezményezett ország fizetési mérlegére, és hozzájárultak a
költségvetés terheinek enyhítéséhez. Emellett valamelyest hozzájárultak a
gazdasági növekedéshez is.
1.5.4.     Összhang és lehetséges
szinergia egyéb pénzügyi eszközökkel
Ukrajna tekintetében az EU a fő donorok
egyike. Rendes együttműködési programja keretében az Unió legfeljebb 1,565 milliárd EUR
összegű vissza nem térítendő támogatást szándékozik rendelkezésre
bocsátani az ukrajnai politikai és gazdasági reformfolyamat támogatása céljából
a 2014–2020 közötti időszakra.
A makroszintű pénzügyi támogatás egyéb uniós
eszközökhöz viszonyított legfontosabb hozzáadott értéke Ukrajna külső
finanszírozási szükségleteinek azonnali enyhítése a gyors végrehajtás révén. A
támogatás egyúttal – a fizetési mérleg és a költségvetési helyzet
fenntarthatóságának biztosítása és a strukturális reformok megvalósítását
szolgáló megfelelő keret létrehozásának előmozdítása révén –
hozzájárul a stabil makrogazdasági keret megteremtéséhez. A makroszintű
pénzügyi támogatás nem jelent rendszeres támogatást, és nem is a
kedvezményezett ország gazdasági és társadalmi fejlődésének támogatására
szolgál. A makroszintű pénzügyi támogatást meg kell szüntetni, amint a
külső pénzügyi helyzet újra fenntartható pályára került. 
A makroszintű pénzügyi támogatás emellett
kiegészíti a nemzetközi pénzügyi intézmények kilátásba helyezett
beavatkozásait, mindenekelőtt az IMF által támogatott kiigazítási és
reformprogramot és a Világbank fejlesztési hitelét.
1.6.        Az intézkedés és a pénzügyi
hatás időtartama 
X A javaslat/kezdeményezés határozott
időtartamra vonatkozik 
–     
X  A javaslat/kezdeményezés a határozat 1. cikke (4)
bekezdésében foglaltaknak megfelelően az egyetértési megállapodás
hatálybalépésétől számított egy évig hatályos 
–     
X  Pénzügyi hatás: 2014-től 2016-ig 
1.7.        Tervezett irányítási
módszer(ek)[17] 
X Centralizált irányítás közvetlenül a
Bizottság által 
2.           IRÁNYÍTÁSI INTÉZKEDÉSEK 
2.1.        A nyomon követésre és a
jelentéstételre vonatkozó rendelkezések 
E támogatás makrogazdasági jellegű és
összeegyeztethető az IMF által támogatott gazdasági programmal. A
fellépésnek a Bizottság szolgálatai által végzett nyomon követése az
IMF-megállapodás, valamint az ukrán hatóságokkal megkötendő egyetértési
megállapodásban egyeztetett konkrét reformintézkedések végrehajtásában elért
haladás alapján történik (lásd még az 1.4.4. pontot).
2.2.        Irányítási és
kontrollrendszer 
2.2.1.     Felismert kockázat(ok) 
A makroszintű pénzügyi támogatáshoz
támogatáskezelési, szakpolitikai és politikai kockázatok kapcsolódnak. 
Fennáll annak a kockázata, hogy a makroszintű
pénzügyi támogatást, amely nem meghatározott kiadásokhoz kötött, csalárd módon
használják fel. Általános értelemben ez a kockázat olyan tényezőkhöz
kapcsolódik, mint a központi banki és pénzügyminisztériumi irányítási
rendszerek minősége és a belső és külső pénzügyi
ellenőrzési képességek megfelelő mivolta. 
A műveletet érintő másik meghatározó
kockázat a gazdasági és politikai bizonytalanságból, nevezetesen Ukrajna
szuverenitásának és területi integritásának indokolatlan orosz
megsértéséből fakad. A legfőbb belső kockázatot a politikai és
gazdasági reformfolyamat nehézségeivel összefüggő instabilitás jelenti. A
nemzetközi közösség által támogatott stabilizációs és reformintézkedések,
egyebek mellett a javasolt makroszintű pénzügyi támogatási művelet
maradéktalan végrehajtását alááshatja a társadalmi elégedetlenség, amely
zavargásokhoz vezethet.
Végezetül kockázatokat hordoz magában az európai
és a globális gazdasági környezet esetleges romlása is.
2.2.2.     Tervezett ellenőrzési
mód(ok) 
A makroszintű pénzügyi támogatás a Bizottság,
beleértve az Európai Csalás Elleni Hivatalt (OLAF), és az Európai
Számvevőszék felelősségi körébe tartozó vizsgálati, ellenőrzési
és pénzügyi ellenőrzési eljárások hatálya alá tartozik.
2.2.3.     Az ellenőrzések költsége
és haszna és a megfelelési problémák várható aránya
A Bizottságot terhelő, az ellenőrzési és
kontrolleljárásokkal összefüggő alapvető költségelemeket, valamint a
pénzügyi és igazgatási folyamatoknak a támogatási műveletet
megelőzően elvégzett működési értékeléséhez kapcsolódó
költségeket a 3.2.1. táblázat tartalmazza. Emellett az Európai
Számvevőszék számára és az esetleges OLAF-beavatkozással kapcsolatban is
költségek merülnek fel. A működési értékelés során nem csak a források
esetleges helytelen felhasználásával kapcsolatos kockázatok mérhetők fel,
de az értékelés járulékos előnyeként hasznos információ nyerhető az
államháztartás-irányítás területén szükséges reformokról is. A megfelelési
problémák várható aránya tekintetében megállapítható, hogy a meg nem felelés
kockázata (azaz a hitel vissza nem fizetésének vagy a források helytelen
felhasználásának kockázata) a makroszintű pénzügyi támogatási eszközökre
vonatkozó eddigi tapasztalatok alapján alacsonynak tekinthető.
2.3.        A csalások és a
szabálytalanságok megelőzésére vonatkozó intézkedések 
A csalárd felhasználás kockázatának csökkentését
számos intézkedés szolgálja. 
Egyrészt az Ukrajnának nyújtott makroszintű
pénzügyi támogatás javasolt jogalapja csalást megelőző
intézkedésekről is rendelkezik. Ezeket az intézkedéseket az egyetértési
megállapodás és a hitelmegállapodás az ellenőrzésre, a csalás
megelőzésére, a pénzügyi ellenőrzésre és a csalás vagy korrupció
esetén a források visszafizettetésére vonatkozó rendelkezésekkel egészíti ki. A
tervek szerint a támogatás hatékonyságának, átláthatóságának és
elszámoltathatóságának növelése érdekében számos konkrét szakpolitikai feltétel
kapcsolódik majd a támogatáshoz, elsősorban az államháztartás
irányításának területén. 
Másrészt a Bizottság szolgálatai az Unió általános
költségvetésére alkalmazandó pénzügyi szabályokról szóló költségvetési
rendeletben megállapított követelmények teljesítése érdekében megfelelően
felhatalmazott külső szakértők támogatásával működési értékelés
során ellenőrzik az ukrán pénzügyminisztérium és a központi bank pénzügyi
folyamatait és igazgatási eljárásait. Az irányítási rendszerekre, a
pénzeszközök kezelésére és kontrolljára, az informatikai rendszerek biztonságára,
a belső és külső pénzügyi ellenőrzési képességekre, valamint a
központi bank függetlenségére is kiterjedő értékelés eredményeként a
Bizottság megállapítja, megfelelőek-e
Ukrajnában a makroszintű pénzügyi támogatás hatékony és eredményes
kezelésének keretei. Az értékelés fényében a nemzeti hatóságokkal
egyetértésben a pénzeszközök kezelésére vonatkozó speciális eljárások írhatók
elő a kedvezményezettek számára. A támogatást az Ukrán Nemzeti Banknál
erre a célra létrehozott számlára folyósítja az Unió.
Végül, a makroszintű pénzügyi támogatás a
Bizottság – beleértve az OLAF-ot – és az Európai Számvevőszék
felelősségi körébe tartozó vizsgálati, ellenőrzési és pénzügyi
ellenőrzési eljárások hatálya alá tartozik.
3.           A JAVASLAT/KEZDEMÉNYEZÉS
BECSÜLT PÉNZÜGYI HATÁSA 
3.1.        A többéves pénzügyi keret
mely fejezetét/fejezeteit és a költségvetés mely kiadási tételét/tételeit
érintik a kiadások? 
·      Jelenlegi költségvetési kiadási tételek 
01 03 02: Makroszintű pénzügyi támogatás
01 03 06: A garanciaalap feltöltése
A többéves pénzügyi keret fejezetei, azon belül
pedig a költségvetési tételek sorrendjében.
 A többéves pénzügyi keret fejezete || Költségvetési tétel || Kiadás típusa || Hozzájárulás 
 Szám [Megnevezés………………...……….] || diff./nem diff. ([18])   || EFTA-országoktól[19]   || tagjelölt országoktól[20]   || harmadik országoktól || a költségvetési rendelet 18. cikke (1) bekezdésének aa) pontja értelmében 
 4. || 01 03 02: Makroszinűpénzügyi támogatás || diff. || NEM || NEM || NEM || NEM 
 4. || 01 03 06: A garanciaalap feltöltése || diff. || NEM || NEM || NEM || NEM 
01 03 06 – A harmadik országok
makroszintű pénzügyi támogatása céljából felvett uniós kölcsönökre
vonatkozó európai uniós garancia. A külső fellépésekre képzett
garanciaalapot a garanciaalapról szóló módosított rendelettel összhangban kell
feltölteni. E rendeletnek megfelelően a hitel az év végén kinnlevő
összegen alapul. Az n. év kezdetén a feltöltés összegét a célösszeg és az alap
n-1. év végén meglévő nettó eszközállományának különbségeként számítják. A
feltöltés összege az n. évben kerül be az n+1. év előzetes költségvetésébe,
és azt ténylegesen az n+1. év elején fizetik ki egy ügylettel „A garanciaalap
feltöltése” költségvetési sorból (01 03 06). Ennek eredményeként az n-1. év
végén az alap feltöltésének számításakor a ténylegesen folyósított összeg 9%-át
(legfeljebb 90 millió EUR) veszik figyelembe a célösszegben.
A hitelre vonatkozó költségvetési garanciát
jelző költségvetési tételt („p.m.”) csak a garancia tényleges lehívása
esetén aktiválják. A költségvetési garanciát várhatóan nem hívják le.
¨¨Létrehozandó új költségvetési tételek: nem alkalmazandó.
3.2.        A kiadásokra gyakorolt
becsült hatás 
3.2.1.     A kiadásokra gyakorolt becsült
hatás összegzése 
millió EUR (3 tizedesjegyig)
 A többéves pénzügyi keret fejezete: || 4. ||   ||   || [Megnevezés: Az EU mint globális partner] 
 FŐIGAZGATÓSÁG: <ECFIN> ||   ||   || 2014. év || 2015. év || 2016. év || 2017. év || ÖSSZESEN || 
  Operatív előirányzatok ||   ||   ||   ||   ||   || 
 01 03 06. költségvetési tétel – A garanciaalap feltöltése || Kötelezettségvállalási előirányzatok || (1a) ||   ||   || 90 ||   || 90 || 
 Kifizetési előirányzatok || (2a) ||   ||   || 90 ||   || 90 || 
 Bizonyos egyedi programok keretéből finanszírozott igazgatási előirányzatok[21] (működési értékelés és utólagos értékelés) ||   ||   ||   ||   ||   || 
 01 03 02. költségvetési tétel || Kötelezettségvállalási előirányzatok || (3) || 0,1 || 0,2 ||   ||   || 0,30 || 
   || Kifizetési előirányzatok || (3a) || 0,1 || 0,1 || 0,10 ||   || 0,30 || 
 ECFIN Főigazgatósághoz tartozó előirányzatok ÖSSZESEN || Kötelezettségvállalási előirányzatok || =1+1a +3 || 0,1 || 0,2 || 90 ||   || 90,3 || 
 Kifizetési előirányzatok || =2+2a +3 || 0,1 || 0,1 || 90,1 ||   || 90,3 || 
 Operatív előirányzatok ÖSSZESEN || Kötelezettségvállalási előirányzatok || (4) || 0,1 || 0,2 || 90 ||   || 90,3 || 
   || Kifizetési előirányzatok || (5) || 0,1 || 0,1 || 90,1 ||   || 90,3 || 
 Operatív előirányzatok ÖSSZESEN || Kötelezettségvállalási előirányzatok || (4) || 0,1 || 0,2 || 90 ||   || 90,3 || 
 Kifizetési előirányzatok || (5) || 0,1 || 0,1 || 90,1 ||   || 90,3 || 
  Bizonyos egyedi programok keretéből finanszírozott igazgatási előirányzatok ÖSSZESEN || (6) ||   ||   ||   ||   ||   || 
 A többéves pénzügyi keret 4. FEJEZETÉHEZ tartozó előirányzatok ÖSSZESEN || Kötelezettségvállalási előirányzatok || =4+6 || 0,1 || 0,2 || 90 ||   || 90,3 || 
 Kifizetési előirányzatok || =5+6 || 0,1 || 0,1 || 90,1 ||   || 90,3 || 
Amennyiben a javaslat/kezdeményezés több fejezetet is
érint:
millió EUR (három tizedesjegyig)
 A többéves pénzügyi keret fejezete: || 5 || „Igazgatási kiadások” 
   ||   ||   ||   ||   ||   || 
   || 2014. év || 2015. év || 2016. év || 2017. év || ÖSSZESEN 
 Humánerőforrás || 0,528 || 0,132 || 0,066 ||   || 0,726 
 Egyéb igazgatási kiadások || 0,028 || 0,012 || 0,004 ||   || 0,044 
 ECFIN Főigazgatóság ÖSSZESEN || Előirányzatok || 0,556 || 0,144 || 0,070 ||   || 0,770 
 A többéves pénzügyi keret 5. FEJEZETÉHEZ tartozó előirányzatok ÖSSZESEN || (Összes kötelezettségvállalási előirányzat = Összes kifizetési előirányzat) || 0,556 || 0,144 || 0,070 ||   || 0,770 
millió EUR (három tizedesjegyig)
   ||   || 2014. év || 2015. év || 2016. év || 2017. év || ÖSSZESEN 
 A többéves pénzügyi keret 1-5. FEJEZETÉHEZ tartozó előirányzatok ÖSSZESEN || Kötelezettségvállalási előirányzatok || 0,556 || 0,144 || 0,070 ||   || 0,770 
 Kifizetési előirányzatok || 0,556 || 0,144 || 0,70 ||   || 0,770 
3.2.2.     Az operatív
előirányzatokra gyakorolt becsült hatás 
–     
¨  A javaslat/kezdeményezés nem vonja maga után operatív
előirányzatok felhasználását 
–     
X A javaslat/kezdeményezés az alábbi operatív
előirányzatok felhasználását vonja maga után:
Kötelezettségvállalási előirányzatok, millió EUR
(három tizedesjegyig)
 Tüntesse fel a célkitűzéseket és a teljesítéseket   ò ||   ||   ||   ||   ||   ||   ||   ||   
   || 
   ||   ||   ||   ||   ||   ||   ||   ||   ||   ||   ||   ||   
 1. KONKRÉT CÉLKITŰZÉS[22] ||   ||   ||   ||   ||   ||   ||   ||   ||   ||   ||   
   ||   || 2013. év || 2014. év || 2015. év || 2016. év || 2017. év ||   ||   
   || Típus || Szám || Költség || Szám || Költség || Szám || Költség || Szám || Költség || Szám || Költség || Összesített szám || Összköltség 
 1. teljesítés || Működési értékelés ||   ||   || 1 || 0,1 ||   ||   ||   ||   ||   ||   || 1 || 0,1 
 2. teljesítés || Utólagos értékelés ||   ||   ||   ||   || 1 || 0,2 ||   ||   ||   ||   || 1 || 0,2 
 3. teljesítés || A garanciaalap feltöltése ||   ||   ||   ||   ||   ||   || 1 || 90 ||   ||   || 1 || 90 
 1. konkrét célkitűzés részösszege ||   ||   || 1 || 0,1 || 1 || 0,2 || 1 || 90 ||   ||   || 3 || 90,3 
 ÖSSZKÖLTSÉG ||   ||   || 1 || 0,1 || 1 || 0,2 || 1 || 90 ||   ||   || 3 || 90,3 
3.2.3.     Az igazgatási
előirányzatokra gyakorolt becsült hatás
3.2.3.1.  Összegzés 
–     
¨  A javaslat/kezdeményezés nem vonja maga után igazgatási előirányzatok
felhasználását. 
–     
X A javaslat/kezdeményezés az alábbi igazgatási
előirányzatok felhasználását vonja maga után:
millió EUR (három
tizedesjegyig)
   || [23]   || 2014. év || 2015. év || 2016. év || 2017. év || A táblázat a hatás időtartamának megfelelően (vö. 1.6. pont) további évekkel bővíthető || ÖSSZESEN 
 A többéves pénzügyi keret 5. FEJEZETE ||   ||   ||   ||   ||   ||   ||   ||   ||   
 Humánerőforrás ||   || 0,528 || 0,132 || 0,066 ||   ||   ||   ||   || 0,726 
 Egyéb igazgatási kiadások ||   || 0,028 || 0,012 || 0,004 ||   ||   ||   ||   || 0,044 
 A többéves pénzügyi keret 5. FEJEZETÉNEK részösszege ||   || 0,556 || 0,144 || 0,070 ||   ||   ||   ||   || 0,770 
 A többéves pénzügyi keret 5. FEJEZETÉBE[24] bele nem tartozó előirányzatok   ||   ||   ||   ||   ||   ||   ||   ||   ||   
 Humánerőforrás ||   ||   ||   ||   ||   ||   ||   ||   ||   
 Egyéb igazgatási kiadások ||   ||   ||   ||   ||   ||   ||   ||   ||   
 A többéves pénzügyi keret 5. FEJEZETÉBE bele nem tartozó előirányzatok részösszege ||   ||   ||   ||   ||   ||   ||   ||   ||   
 ÖSSZESEN ||   || 0,556 || 0,144 || 0,070 ||   ||   ||   ||   || 0,770 
Az igazgatási
előirányzat-igényeknek az adott főigazgatóság rendelkezésére álló, az
intézkedés irányításához rendelt előirányzatokkal és/vagy az adott
főigazgatóságon belüli átcsoportosítással kell eleget tenni. A források
adott esetben a költségvetési korlátok betartása mellett kiegészíthetők az
éves elosztási eljárás keretében az irányító főigazgatósághoz rendelt
további juttatásokkal.
3.2.3.2.  Becsült
humánerőforrás-szükségletek 
–     
¨  A javaslat/kezdeményezés nem igényel humánerőforrást. 
–     
- X A javaslat/kezdeményezés az alábbi
humánerőforrás-igénnyel jár:
A becsléseket teljes munkaidős
egyenértékben kell kifejezni
   ||   || 2014. év || 2015. év || 2016. év || 2017. év || A táblázat a hatás időtartamának megfelelően (vö. 1.6. pont) további évekkel bővíthető 
 A létszámtervben szereplő álláshelyek (tisztviselők és ideiglenes alkalmazottak) || 
 01 01 01 01 (a központban és a bizottsági képviseleteken) ||   || 4 || 1 || 0,5 ||   ||   ||   ||   
 XX 01 01 02 (a küldöttségeknél) ||   ||   ||   ||   ||   ||   ||   ||   
 XX 01 05 01 (közvetett kutatás) ||   ||   ||   ||   ||   ||   ||   ||   
 10 01 05 01 (közvetlen kutatás ||   ||   ||   ||   ||   ||   ||   ||   
 Külső munkatársak (teljes munkaidős egyenértékben (FTE)[25]   
 XX 01 02 01 (AC, END, INT a teljes keretből) ||   ||   ||   ||   ||   ||   ||   ||   
 XX 01 02 02 (AC, AL, END, INT és JED a küldöttségeknél) ||   ||   ||   ||   ||   ||   ||   ||   
 XX 01 04 yy[26]   || – a központban ||   ||   ||   ||   ||   ||   ||   ||   
 – a küldöttségeknél ||   ||   ||   ||   ||   ||   ||   ||   
 XX 01 05 02 (AC, END, INT közvetett kutatásban)   ||   ||   ||   ||   ||   ||   ||   ||   
 10 01 05 02 (AC, INT, END közvetlen kutatásban) ||   ||   ||   ||   ||   ||   ||   ||   
 Egyéb költségvetési tétel (kérjük megnevezni) ||   ||   ||   ||   ||   ||   ||   ||   
 ÖSSZESEN ||   || 4 || 1 || 0,5 ||   ||   ||   ||   
XX az érintett szakpolitikai terület vagy
költségvetési cím.
A
humánerőforrás-igényeknek az adott főigazgatóság rendelkezésére álló,
az intézkedés irányításához rendelt és/vagy az adott főigazgatóságon belül
átcsoportosított személyzettel kell eleget tenni. A források adott esetben a
meglévő költségvetési korlátok betartása mellett kiegészíthetők az
éves elosztási eljárás keretében az irányító főigazgatósághoz rendelt
további juttatásokkal.
Az elvégzendő
feladatok leírása:
 Tisztviselők és ideiglenes alkalmazottak || A D. Igazgatóság igazgatója: A művelet felügyelete és irányítása; kapcsolattartás a Tanáccsal és a Parlamenttel a határozat elfogadása és az egyetértési megállapodás jóváhagyása kapcsán; tárgyalások az ukrán hatóságokkal, jelentések áttekintése; kiküldetések vezetése és a feltételeknek való megfelelés terén elért eredmények értékelése. A D. Igazgatóság illetékes egységvezetője / egységvezető-helyettese: Az igazgató segítése az alábbiak tekintetében: a művelet irányítása, kapcsolattartás a Tanáccsal és a Parlamenttel a határozat elfogadása és az egyetértési megállapodás jóváhagyása kapcsán, tárgyalások az ukrán hatóságokkal az egyetértési megállapodásról és a hitelmegállapodásról (az L. Igazgatósággal együttműködésben), jelentések áttekintése és a feltételeknek való megfelelés terén elért eredmények értékelése. Referens közgazdászok, Makroszintű Pénzügyi Támogatás szektor (D. Igazgatóság): A határozat és az egyetértési megállapodás kidolgozása, kapcsolattartás a hatóságokkal és nemzetközi pénzügyi szervezetekkel, ellenőrző kiküldetések vezetése, bizottsági szolgálati jelentések készítése és a támogatás irányításával kapcsolatos bizottsági munkafolyamatok elvégzése, kapcsolattartás külső szakértőkkel a működési értékeléssel és az utólagos értékeléssel összefüggésben. L. Igazgatóság (L4., L5. és L6. csoportok az igazgató felügyelete alatt): A hitelmegállapodás kidolgozása és annak megtárgyalása az ukrán hatóságokkal, valamint az illetékes bizottsági szolgálatok jóváhagyásának megszerzése és a felek általi aláírásának biztosítása. A hitelmegállapodás hatálybalépésének nyomon követése. A hitelfelvételi műveletekkel kapcsolatos bizottsági határozatok kidolgozása, forráslehívások benyújtásának nyomon követése, bankok kiválasztása, a finanszírozási műveletek előkészítése és végrehajtása, valamint a forrásoknak Ukrajna részére történő folyósítása. A hiteltörlesztés nyomon követésével kapcsolatos back office tevékenységek ellátása. Az említett tevékenységekkel kapcsolatos jelentések elkészítése. 
 Külső munkatársak || n.a. 
3.2.4.     A jelenlegi többéves pénzügyi
kerettel való összeegyeztethetőség 
–     
- X A javaslat/kezdeményezés
összeegyeztethető a jelenlegi többéves pénzügyi kerettel.
3.2.5.     Harmadik felek részvétele a
finanszírozásban 
–     
X A javaslat/kezdeményezés nem irányoz elő
harmadik felek általi társfinanszírozást. 
3.3.        A bevételre gyakorolt becsült
pénzügyi hatás 
X       A javaslatnak/kezdeményezésnek nincs
pénzügyi hatása a bevételre.
[1]               HL L 209., 2002.8.6., 22. o.
[2]               HL L 189., 2010.7.22., 28. o.
[3]               HL C […], […], […]. o.
[4]               HL L 209., 2002.8.6., 22. o.
[5]               HL L 189., 2010.7.22., 28. o.
[6]               HL L 209., 2002.8.6., 22. o.
[7]               HL L 189., 2010.7.22., 28. o.
[8]               A Európai Parlament és Tanács 2011. február 16-i 182/2011/EU
rendelete a Bizottság végrehajtási hatásköreinek gyakorlására vonatkozó
tagállami ellenőrzési mechanizmusok szabályainak és általános elveinek
megállapításáról (HL L 55., 2011.2.28., 13. o.).
[9]               A Tanács 2010. július 26-i 2010/427/EU határozata az
Európai Külügyi Szolgálat szervezetének és működésének megállapításáról
(HL L 201., 2010.8.3., 30. o.).
[10]             A Tanács 2009. május 25-i 480/2009/EK,
Euratom rendelete a külső fellépésekre vonatkozó garanciaalap
létrehozásáról (HL L 145., 2009.6.10., 10. o.).
[11]             Az Európai Parlament és a Tanács 2012. október 25-i
966/2012/EU, Euratom rendelete az Unió általános költségvetésére alkalmazandó
pénzügyi szabályokról és az 1605/2002/EK, Euratom tanácsi rendelet hatályon
kívül helyezéséről (HL L 298., 2012.10.26., 1. o.).
[12]             A Bizottság 2012. október 29-i 1268/2012/EU
felhatalmazáson alapuló rendelete az Unió általános költségvetésére
alkalmazandó pénzügyi szabályokról szóló 966/2012/EU, Euratom európai
parlamenti és tanácsi rendelet alkalmazási szabályairól (HL L 362., 2012.12.31.,
1. o.).
[13]             A Tanács 1995. december 18-i 2988/95/EK,
Euratom rendelete az Európai Közösségek pénzügyi érdekeinek védelméről (HL
L 312., 1995.12.23., 1. o.).
[14]             A Tanács 1996. november 11-i 2185/96/Euratom, EK
rendelete az Európai Közösségek pénzügyi érdekeinek csalással és egyéb
szabálytalanságokkal szembeni védelmében a Bizottság által végzett helyszíni
ellenőrzésekről és vizsgálatokról (HL L 292., 1996.11.15., 2. o.).
[15]             Az Európai Parlament és a
Tanács 2013. szeptember 11-i 883/2013/EU, Euratom rendelete az
Európai Csalás Elleni Hivatal (OLAF) által lefolytatott vizsgálatokról,
valamint az 1073/1999/EK európai parlamenti és tanácsi rendelet és az 1074/1999/Euratom
tanácsi rendelet hatályon kívül helyezéséről (HL L 248., 2013.9.18., 1.
o.).
[16]             Tevékenységalapú irányítás: ABM (Activity-Based
Management), tevékenységalapú költségvetés-tervezés: ABB (Activity-Based
Budgeting).
[17]             Az egyes irányítási módszerek ismertetése, valamint a
költségvetési rendeletre való hivatkozások megtalálhatók a Költségvetési
Főigazgatóság honlapján: http://www.cc.cec/budg/man/budgmanag/budgmanag_en.html
[18]             Diff. = Differenciált előirányzatok / Non-Diff. = Nem
differenciált előirányzatok.
[19]             EFTA: Európai Szabadkereskedelmi Társulás. 
[20]             Tagjelölt országok és adott esetben a nyugat-balkáni
potenciális tagjelölt országok.
[21]             Technikai és/vagy igazgatási segítségnyújtás, valamint
uniós programok és/vagy intézkedések végrehajtásához biztosított támogatási
kiadások (korábban: BA-tételek), közvetett kutatás, közvetlen kutatás.
[22]             Az 1.4.2. szakaszban („Konkrét célkitűzések...”)
feltüntetett célkitűzés. 
[23]             Az N. év a javaslat/kezdeményezés végrehajtásának
első éve.
[24]             Technikai és/vagy igazgatási segítségnyújtás, valamint
uniós programok és/vagy intézkedések végrehajtásához biztosított támogatási
kiadások (korábban: BA-tételek), közvetett kutatás, közvetlen kutatás.
[25]             AC=szerződéses alkalmazott; AL=helyi alkalmazott;
END=kirendelt nemzeti szakértő; INT=kölcsönmunkaerő (átmeneti
alkalmazott); JED = küldöttségi pályakezdő szakértő. 
[26]             Az operatív előirányzatokból finanszírozott
külső személyzetre vonatkozó részleges felső határérték (korábban:
BA-tételek).